**ประกาศสำนักงานคณะกรรมการสิทธิมนุษยชนแห่งชาติ**

เรื่อง หลักเกณฑ์การเบิกจ่ายค่าใช้บริการโทรศัพท์เคลื่อนที่ของประธานกรรมการ

และกรรมการสิทธิมนุษยชนแห่งชาติ

พ.ศ. ๒๕๖๗

โดยที่เป็นการสมควรปรับปรุงหลักเกณฑ์การเบิกจ่ายค่าใช้บริการโทรศัพท์เคลื่อนที่ของประธานกรรมการและกรรมการสิทธิมนุษยชนแห่งชาติให้มีความเหมาะสมยิ่งขึ้น

อาศัยอำนาจตามความในมาตรา ๔๘ และมาตรา ๕๓ แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ สำนักงานคณะกรรมการสิทธิมนุษยชนแห่งชาติจึงออกประกาศไว้ ดังต่อไปนี้

ข้อ ๑ ประกาศนี้เรียกว่า “ประกาศสำนักงานคณะกรรมการสิทธิมนุษยชนแห่งชาติ เรื่อง หลักเกณฑ์การเบิกจ่ายค่าใช้บริการโทรศัพท์เคลื่อนที่ของประธานกรรมการและกรรมการสิทธิมนุษยชนแห่งชาติ พ.ศ. ๒๕๖๗”

ข้อ ๒ ประกาศนี้ให้ใช้บังคับตั้งแต่บัดนี้เป็นต้นไป

ข้อ ๓ ให้ยกเลิกประกาศสำนักงานคณะกรรมการสิทธิมนุษยชนแห่งชาติ เรื่อง หลักเกณฑ์ วิธีการ และเงื่อนไขการเบิกจ่ายค่าใช้บริการโทรศัพท์เคลื่อนที่ ประกาศ ณ วันที่ ๒๘ มิถุนายน ๒๕๕๖

ข้อ ๔ ในประกาศนี้

“กรรมการ” หมายความว่า กรรมการสิทธิมนุษยชนแห่งชาติ และให้หมายความรวมถึงประธานกรรมการสิทธิมนุษยชนแห่งชาติด้วย

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

“โทรศัพท์เคลื่อนที่” หมายความว่า โทรศัพท์เคลื่อนที่และอุปกรณ์พ่วงที่สำนักงานจัดซื้อหรือเช่ามาเพื่อจัดสรรให้แก่กรรมการ และให้หมายความรวมถึงโทรศัพท์เคลื่อนที่และอุปกรณ์อิเล็กทรอนิกส์ประเภทอื่นที่บริษัทผู้ให้เช่าบริการสัญญาณโทรศัพท์เคลื่อนที่มอบพ่วงมากับการเปิดใช้หรือต่อบริการสัญญาณโทรศัพท์ด้วย

“ค่าใช้บริการโทรศัพท์เคลื่อนที่” หมายความว่า ค่าเช่าหมายเลข ค่าใช้บริการสัญญาณโทรศัพท์เคลื่อนที่หรืออินเทอร์เน็ต และให้หมายความรวมถึงค่าใช้บริการเสริมอื่นที่เกี่ยวข้องด้วย

ข้อ ๕ ให้สำนักงานจัดสรรโทรศัพท์เคลื่อนที่ให้กรรมการ โดยเบิกค่าใช้บริการโทรศัพท์เคลื่อนที่ได้ตามอัตราที่เกิดขึ้นจริงไม่เกินอัตราสี่พันบาทต่อรอบเดือน

กรณีค่าใช้บริการโทรศัพท์เคลื่อนที่เกินกว่าอัตราที่กำหนด ให้สำนักงานแจ้งเรียกเก็บเงินส่วนที่ใช้เกินวงเงินที่กำหนดจากกรรมการผู้นั้น

ข้อ ๖ กรณีการเดินทางไปราชการต่างประเทศชั่วคราว การประชุมระหว่างประเทศ การจัดงาน หรือการเยือนของบุคคลสำคัญ ให้เบิกค่าใช้บริการโทรศัพท์เคลื่อนที่เพิ่มได้อีกไม่เกินหนึ่งเท่าของอัตราตามข้อ ๕

ข้อ ๗ กรณีกรรมการไม่ขอรับการจัดสรรโทรศัพท์เคลื่อนที่จากสำนักงานตามข้อ ๕ กรรมการผู้นั้นสามารถแจ้งหมายเลขโทรศัพท์เคลื่อนที่ซึ่งตนเป็นผู้ครอบครองต่อสำนักงานเพื่อบันทึกรายละเอียดหมายเลขโทรศัพท์นับแต่วันที่มีสิทธิได้รับการจัดสรร โดยในแต่ละรอบเดือนให้กรรมการสำรองจ่ายค่าใช้บริการโทรศัพท์เคลื่อนที่ไปก่อน แล้วให้นำหลักฐานการจ่ายเงินมาเบิกจ่ายจากสำนักงาน แต่ต้องไม่เกินวงเงินตามสิทธิที่กำหนดในข้อ ๕

กรณีกรรมการไม่ขอรับการจัดสรรโทรศัพท์เคลื่อนที่แต่ประสงค์ให้สำนักงานจัดหาหมายเลขโทรศัพท์เคลื่อนที่ให้หรือได้โอนเปลี่ยนหมายเลขโทรศัพท์เคลื่อนที่ซึ่งตนเป็นผู้ครอบครองเป็นของสำนักงาน ให้สำนักงานเบิกจ่ายค่าใช้บริการโทรศัพท์เคลื่อนที่ให้กรรมการผู้นั้นไม่เกินวงเงินตามสิทธิที่กำหนดในข้อ ๕

การเบิกจ่ายตามวรรคหนึ่งและวรรคสอง ห้ามมิให้เบิกจ่ายกรณีหมายเลขโทรศัพท์เคลื่อนที่เปิดใช้บริการแบบเติมเงิน (PRE-PAID)

ข้อ ๘ การเบิกจ่ายค่าใช้บริการโทรศัพท์เคลื่อนที่ตามประกาศนี้ให้เบิกจ่ายจากเงินงบประมาณของสำนักงาน

ข้อ ๙ กรณีมีความจำเป็นต้องเบิกจ่ายค่าใช้จ่ายนอกเหนือจากที่กำหนดไว้ในประกาศนี้   
ให้เลขาธิการคณะกรรมการสิทธิมนุษยชนแห่งชาติพิจารณาอนุมัติได้ตามความจำเป็น เหมาะสม ประหยัด และเพื่อประโยชน์ของทางราชการ

ประกาศ ณ วันที่ ๑๕ กรกฎาคม พ.ศ ๒๕๖๗

รตญา กอบศิริกาญจน์

รองเลขาธิการ รักษาราชการแทน

เลขาธิการคณะกรรมการสิทธิมนุษยชนแห่งชาติ